હોટેલ શોધી, સામાન મૂકી, મેં સૌથી પહેલાં એક સર્ક્યુલર રૂટવાળી બસ લીધી. શહેરના થોડા માર્ગ અને થોડાં સ્મારકોનો ખ્યાલ આવી જાય. બેઠાં બેઠાં ઊંઘ આવતી હતી ને એક-દોઢ મિનિટનું ઝોકું તો કદાચ ખાઈ પણ લીધું હશે ! આ શહેર 1550માં વાન્તા નદીને કિનારે વસાવાયેલું. પાછળથી એને અત્યારને સ્થાને દરિયાના કિનારાની પાસે ખસેડાયેલું. એ વખતે ફિનલૅન્ડ સ્વિડિશ રાજ્યસત્તાના હાથમાં હતું. 1809માં રશિયાએ એનો કબજો લીધેલો. બન્ને દેશોની ભૂમિ જોડાયેલી તો છે જ. 1917માં રશિયામાં ક્રાંતિ થઈ ને એ પછી ફિનલૅન્ડ સ્વતંત્ર બન્યું. એ સો એક વર્ષોમાં ફિનલૅન્ડમાં રાષ્ટ્ર-પ્રેમની ભાવાના ખૂબ વિકસી અને કળા ને સાહિત્ય દ્વારા વ્યકત થતી રહી. દ્વિતીય વિશ્વયુદ્ધમાં એની ખાનાખરાબી થઈ, પણ એ પછી ફિનલૅન્ડ પગભર થઈ ગયું છે. એટલું જ નહીં, કળા અને સ્થાપત્યના ક્ષેત્રમાં ઉત્તમ, અસાધારણ ડિઝાઈન માટે વિખ્યાત છે.